കടുത്തുരുത്തി കേന്ദ്രീയ വിദ്യാലയത്തിലെ ആദ്യ പത്താംക്ലാസ് ബാച്ചിന് നൂറുമേനി കടുത്തുരുത്തി: സ്വന്തമായി കെട്ടിടമില്ലെന്ന പ്രതിസന്ധിക്കു നടുവിലും തിളക്കമാര്ന്ന വിജയവുമായി കടുത്തുരുത്തി കേന്ദ്രീയ വിദ്യാലയം. 2015ല് ആരംഭിച്ച കേന്ദ്രീയ വിദ്യാലയത്തിന്റെ ആദ്യ പത്താം ക്ലാസ് ബാച്ചാണ് നൂറുമേനി വിജയം നേടിയത്. പരീക്ഷയെഴുതിയ 48 കുട്ടികളും വിജയിച്ചു. പതിനൊന്ന് വിദ്യാര്ഥികള് എല്ലാ വിഷയങ്ങള്ക്കും എ വണ് കരസ്ഥമാക്കി. 99 ശതമാനം മാര്ക്ക് നേടിയ ശ്രീലക്ഷ്മിയാണ് സ്കൂളിലെ ടോപ്പര്. മറവന്തുരുത്ത് ഇടവട്ടം സ്വദേശിയും സ്പെഷല് ബ്രാഞ്ച് പോലീസ് ഓഫീസറുമായ എം.എസ്. തിരുമേനിയുടെയും ദീപയുടേയും മകളാണ് ശ്രീലക്ഷ്മി. 2015ല് ആരംഭിച്ച കേന്ദ്രീയ വിദ്യാലയം ഇപ്പോള് നിലനില്പ് ഭീഷണിയിലാണ്. സ്വന്തമായി കെട്ടിടം നിര്മിക്കാന് 2015 സംസ്ഥാന സര്ക്കാര് കടുത്തുരുത്തി പോളിടെക്നിക്കിന് സമീപം അനുവദിച്ച എട്ട് ഏക്കര് സ്ഥലം തരിശുനിലമായതിനാല് പാരിസ്ഥിതിക അനുമതി ലഭിക്കാതെ ഫയലിലുറങ്ങുകയാണ്. ഇതേത്തുടര്ന്നു സ്കൂളിന്റെ സ്പോണ്സറിംഗ് ഏജന്സിയായ സംസ്ഥാന സര്ക്കാര് നിലം നികത്തുന്നതിനനുവദിച്ച 3.5 കോടിയും കേന്ദ്രീയ വിദ്യാലയ മന്ത്രാലയം സ്കൂള് കെട്ടിടം നിര്മിക്കാന് അനുവദിച്ച 34 കോടിയും ചെലവാക്കാനാകാത്ത അവസ്ഥയിലുമാണ്. കഴിഞ്ഞ ആറു വര്ഷമായി വെള്ളൂര് പഞ്ചായത്തില് എച്ച്എന്എല്ലിന്റെ പഴയ സിഐഎസ്എഫ് ബാരക്കിലാണ് സ്കൂള് പ്രവര്ത്തിക്കുന്നത്. 2015ല് ഈ കെട്ടിടങ്ങള് പ്രവര്ത്തന സജ്ജമാക്കാന് പൊതുമരാമത്ത് വകുപ്പ് 75 ലക്ഷവും 2019 രക്ഷിതാക്കള് 13 ലക്ഷവും ചെലവാക്കി നവീകരണ പ്രവര്ത്തനങ്ങള് നടത്തിയിരുന്നു. എങ്കിലും സ്വന്തമായി കെട്ടിടമില്ലാത്തതിനാലും നിലവില് പ്രവര്ത്തിക്കുന്ന കെട്ടിടത്തിന്റെ സുരക്ഷാ ന്യൂനത ചൂണ്ടിക്കാട്ടിയും സ്കൂളിന്റെ പ്രവര്ത്തനം അവസാനിപ്പിക്കാനുള്ള നടപടികളാണ് ഉന്നത കേന്ദ്രീയ വിദ്യാലയ അധികൃതരുടെ ഭാഗത്തുനിന്നും ഉണ്ടാകുന്നതെന്ന പരാതിയും ശക്തമാണ്. സ്കൂള് പ്രവര്ത്തനം അവസാനിപ്പിക്കുന്നതിന്റെ ആദ്യ നടപടിയെന്നോണം സ്കൂളില് 202122 വര്ഷത്തേക്കുള്ള പ്ലസ് വണ് ക്ലാസുകള്ക്ക് അനുമതി നിഷേധിച്ചിരിക്കുകയാണ്. നിലവില് പത്താം ക്ലാസ് കഴിഞ്ഞ കുട്ടികള് ഉപരിപഠനത്തിനായി എറണാകുളത്തോ കോട്ടയത്തോ ഉള്ള കേന്ദ്രീയ വിദ്യാലയങ്ങളിലോ മറ്റു സിബിഎസ്ഇ സ്കൂളുകളിലോ പോകേണ്ട അവസ്ഥയാണുള്ളത്. കേന്ദ്രസര്ക്കാര് സ്ഥാപനമായ സ്കൂളിന്റെ സ്പോണ്സറിംഗ് ഏജന്സിയായ കേരള സര്ക്കാര് എച്ച്എന്എല്ലിന് സമീപം ആവശ്യമായ ഭൂമി ലഭ്യമാക്കുകയും അതുവരെ മികച്ച നിലവാരത്തില് നവീകരിച്ച, നിലവിലെ കെട്ടിടത്തില് സ്കൂള് പ്രവര്ത്തിപ്പിക്കുന്നതിനുള്ള അനുമതി ലഭ്യമാക്കുകയും ചെയ്യണമെന്നാണ് രക്ഷിതാക്കളുടെയും നാട്ടുകാരുടെയും ആവശ്യം.